Interpol traži sigurnosne provjere, najmanje 50 ISIL-ovih 'veterana' vratilo se u BiH

Više od 130 državljana BiH sudjeluje na strani Islamske države i drugih radikalnih skupina u borbama u Siriji, piše Večernji list BiH. Poginulo ih je oko 50, a najmanje toliko ih se vratilo u BiH i oni su zapravo najveća sigurnosna prijetnja za zemlju. Sigurnosne službe znaju za njih, prate njihovo kretanje. No, pitanje je koliko je to učinkovita mjera jer neslužbene informacije iz Pariza, temeljem dosadašnje istrage o terorističkom napadu, pokazuju kako je barem jedan od sudionika u ovom zločinu evidentiran kao bivši sudionik borbi u Siriji. Ono čega se svi u BiH javno ili skriveno pribojavaju je da u pariškom i sličnim terorističkim napadima ne bude evidentiran i neki od vlasnika bh. putovnice ili stranaca koji su za vrijeme i nakon rata boravili u BiH. To bi bila pljuska ugledu BiH u međunarodnoj zajednici i nastojanjima vlasti da zakonskim zabranama i drugim mjerama sprečavaju aktivnosti radikalnih skupina i pojedinaca. U terorističkim napadima u Europi posljednjih desetak godina sudjelovalo je barem pet ili šest osoba koje su ranije boravile u BiH. Policijske agencije u Bosni i Hercegovini dobile su zahtjeve od Interpola za provjeru nekih osoba i radnji u vezi s terorističkim napadima u Parizu. Ovo je, čini se, za sada jedini konkretan angažman bosanskohercegovačkih institucija u istrazi i mogućoj prevenciji budućih terorističkih napada na europskom tlu. Članovi udarne radne skupine za borbu protiv terorizma, koju čine predstavnici Tužiteljstva BiH i obavještajnih i policijskih struktura na razini države i entiteta, ističu kako se ovi zahtjevi Interpola ne odnose na državljane BiH. - Posredstvom Interpola razmjenjujemo s njima informacije i zajedno tragamo za određenim brojem osoba za koje oni imaju indicije da su umiješane u terorističke napade u Parizu. To se ne odnosi na državljane BiH ili strance koji imaju bilo kakvu vezu s BiH, objasnio je ministar sigurnosti BiH Dragan Mektić, dodajući kako postoji jaka suradnja s francuskim obavještajnim službama i policijskim agencijama. Policijske i sigurnosne službe u BiH obavljaju pojačan nadzor nad sigurnosno zanimljivim osobama unutar zemlje, piše Večernji list BiH. Njih je, po neslužbenim informacijama, nekoliko stotina. Oni u konkretnom slučaju vjerojatno nemaju veze s napadima u Parizu, ali u širem kontekstu predstavljaju potencijalnu opasnost za sigurnost BiH i okruženja. Preventivne mjere ipak se mogu vidjeti i golim okom. Direkcija za koordinaciju policijskih tijela odmah nakon napada u Parizu, zajedno s ostalim policijskim agencijama, poduzela je određene mjere i radnje na zaštiti diplomatsko-konzularnih predstavništava u Sarajevu i drugim gradovima. - Podignut je stupanj sigurnosti svih DKP-ova, a posebno su zaštićeni Veleposlanstvo i druge institucije koje imaju veze s Francuskom, potvrdio je predsjedatelj Vijeća ministara Denis Zvizdić. Vrlo brzo će biti ponovno reaktivirana sva tijela predviđena strategijom za borbu protiv terorizma koja će biti isključivo nadležna za borbu protiv terorizma i ekstremizma, a, prije svih, operativna i udarna skupina u cilju pravodobne razmjene informacija, preventivnog djelovanja i učinkovite borbe protiv terorizma. Povoljna okolnost za BiH je što nije na glavnim pravcima kretanja izbjeglica s Bliskog istoka. Nakon što je otkriveno da su barem dvojica napadača u Parizu stigla u Europu s izbjegličkim valom preko Balkana, izvjesno je da će biti pojačane sigurnosne provjere izbjeglica i da je to veliki izazov i posao za službe zemalja koje se nalaze na izbjegličkoj ruti, od Turske i Grčke, preko Makedonije, Hrvatske, Slovenije i drugih zemalja EU. To, ipak, ne znači da se neki od "spavača" u BiH ili lažnih izbjeglica neće aktivirati i na našem teritoriju.